รัฐมนตรีว่าการกระทรวงมหาดไทย มอบรางวัลการจัดการขยะมูลฝอยชุมชน ยกย่อง 28 จังหวัดต้นแบบการจัดการขยะที่เป็นเลิศ
พลเอก อนุพงษ์ เผ่าจินดา รัฐมนตรีว่าการกระทรวงมหาดไทย มอบรางวัลการจัดการขยะมูลฝอยชุมชน จังหวัดสะอาด ระดับประเทศประจำปี 2563 และ 2565 โดยมีนายทวี  เสริมภักดีกุล รองอธิบดีกรมส่งเสริมการปกครองท้องถิ่น  ผู้บริหารระดับสูง ของกระทรวงมหาดไทย ผู้ว่าราชการจังหวัด และผู้บริหารองค์กรปกครองส่วนท้องถิ่น เข้าร่วม โดยมีวัตถุประสงค์เพื่อยกย่อง 28 จังหวัดต้นแบบการจัดการขยะที่เป็นเลิศ ภายใต้หน่วยงานกรมส่งเสริมการปกครองท้องถิ่น สังกัดกระทรวงมหาดไทย ที่ดำเนินการต่อเนื่องมาตั้งแต่ปี 2560 ติดตามและประเมินผลการปฏิบัติงาน  การบริหารจัดการขยะมูลฝอยชุมชน เป็นนโยบายสำคัญของรัฐบาลที่กำหนดให้เป็นวาระแห่งชาติ รวมถึงสร้างขวัญกำลังใจและยกย่องเชิดชูเกียรติแก่จังหวัด อำเภอ และองค์กรปกครองส่วนท้องถิ่น ที่มีผลการจัดการขยะมูลฝอยดีเด่น ซึ่งจังหวัดที่ได้รับรางวัลชนะเลิศในแต่ละกลุ่มจังหวัดจะได้รับโล่รางวัลประกาศเกียรติคุณพร้อมเงินรางวัลจำนวน 20 รางวัล หลังจากนั้น รัฐมนตรีว่าการกระทรวงมหาดไทย  เยี่ยมชมการจัดแสดงนิทรรศการถอดบทเรียนความสำเร็จของจังหวัดที่ได้รับรางวัลชนะเลิศทั้ง 5 กลุ่มจังหวัด พร้อมกล่าวแสดงความยินดีและมอบนโยบายด้านการจัดการขยะมูลฝอยชุมชนให้กับส่วนราชการที่เกี่ยวข้องว่า การแก้ไขปัญหาขยะมูลฝอยเป็นเรื่องที่ทุกจังหวัดต้องเดินหน้า ดำเนินการอย่างต่อเนื่องและจริงจัง เพื่อเป็นการส่งเสริมรณรงค์สร้างจิตสำนึกให้แก่ประชาชนเข้ามามีส่วนร่วมในการจัดการขยะต้นทาง กลางทางและปลายทาง ซึ่งจังหวัดที่ได้รับรางวัลในวันนี้ทำให้เห็นเด่นชัดอย่างเป็นรูปธรรมกับความสำเร็จ ในการจัดการปัญหาขยะของแต่ละจังหวัด